બીજા કમરામાં પ્રવેશીને અમે ઊભા રહી ગયા. એક માણસ એક પાંજરું ખોલીને નાના નાના સફેદ ઉંદરોને ગરદનની ચામડી પકડીને નંબરો આપી રહ્યો હતો. એની સામે ટેબલ પર, બસ-કંડ્કટરો ટિકિટો પંચ કરવા માટે હાથમાં રાખે છે એવું એક પંચ પડયું હતું અને એક કાતર હતી. એણે પકડેલા ઉંદરના એક કાનમાં પંચ કરીને કાણું પાડયું, પછી કાતર લઈને આગળના એક પગનો બીજો નખ અને પાછલા પગના છેલ્લા નખો કાપી નાંખ્યા. દબાયેલા ચિત્કાર કરતા ઉંદરને પકડીને ભગવાને કહ્યું,